টেকনাফের উপকুলীয় বাহারছড়া ইউনিয়নে শনিবার রাতে পানবোঝাই একটি ট্রাক খাদে পড়ে একজন নিহত এবং ১০ জন আহত হয়েছে। পুলিশ হতাহতদের  উদ্ধারের পর নিহতের লাশ ময়না তদন্তের জন্য কক্সবাজার সদর হাসপাতাল মর্গে পাঠিয়েছে।  স্থানীয় প্রত্যক্ষদর্শী সূত্রে জানা যায়, শনিবার রাত ৮ টার দিকে টেকনাফ উপজেলার উপকুলীয় বাহারছড়া ইউনিয়নের শামলাপুর বাজার থেকে পান বোঝাই করে একটি ট্রাক খৈয়খালী এলাকার কালভার্টের কাছে পৌঁছলে চালক নিয়ন্ত্রণ হারিয়ে ফেলে। ফলে ট্রাকটি পাশ্ববর্তী খাদে পড়ে যায়। এতে ঘটনাস্থলেই সিরাজ মিয়া (৪০) নামের একজন মারা যায়। এসময় আরো ১০ জন আহত হয়। নিহত সিরাজ মিয়া (৪০) উখিয়া উপজেলার বালুখালী গ্রামের বাসিন্দা। আহত ১০ জনকে টেকনাফ উপজেলা স্বাস্থ্য  কমপে¬ক্স ও কক্সবাজার সদর হাসপাতালে ভর্তি করা হয়েছে। অতি বর্ষণের কারণে রাস্তা পিচ্ছিল হয়ে পড়ায় ট্রাকটি দূর্ঘটনা পতিত হয় বলে জানায় স্থানীয়রা।  বাহারছড়া পুলিশ ফাঁড়ির উপপরিদর্শক (এসআই) বিল্লাল হোসেন দুর্ঘটনার বিষয়টি নিশ্চিত করে জানান, দূর্ঘটনার পর পুলিশ হতাহতের উদ্ধার করে হাসপাতালে পাঠিয়েছে।